[Foto’s] Bekendstelling: Kia’s om te kies en te keurDie nuwe Kia Sportage (Foto: Kia) Kia het sopas hul Sportage-reeks opgekikker. Aanvanklik was daar vyf modelle om van te kies, en ’n reusagtige prysgaping tussen die intree- en topmodel. Kia het ’n bietjie tyd met die sompompe deurgebring en nog sewe modelle beskikbaar gestel. Dié nuwelinge vul die gapings mooi en maak die Sportage ’n baie breër reeks om van te kies en te keur. Soos met die oorspronklike vyf modelle is die ontwerp en gehalte bo-aan Kia se prioriteitslys. Ons het voorheen berig oor die Sportage 2.4 SX AWD outo. Soos daar berig is, is die Sportage regtig netjies en modieus. Die binneruim is uiters gemaklik en daar is ’n oorheersende gevoel van gehalte in die kajuit. Die reeks word só uitgebrei: Die nuwe Kia Sportage (Foto: Kia) Een van die nuwelinge word dadelik die model wat ek sou kies. Dit is die 1.7 CRDI Ignite Plus. Dié model sal jou R406 995 uit die sak jaag, maar is billik toegerus en die enjin is ’n klein juweel. 85 kW en 280 Nm trek die Sportage met gemak rond terwyl hy suutjies aan die diesel proe. Die 1.7 dieselmasjien beïndruk ook met sy werkverrigting in 6de rat. Daar is min bulte wat jou terugbring na 5de rat. Ek glo die 1.7 CRDI sal perfek wees as allewielaandrywing nie vir jou ’n vereiste is nie. Die byvoeging van die outokas op die 2.0 petrolweergawe is ’n aangename verrassing. Die enjin trek verbasend goed vir ’n atmosferiese 2.0 en die ratkas skuif glad deur sy ratte sonder enige protes. Die outomatiese ratkas met die elektries-verstelbare sitplekke en navigasie maak dié Sportage ’n puik langpad-metgesel. Ek sal die Sportage-reeks só opsom. Daar is nou ’n groot verskeidenheid om van te kies. Maak nie saak wat jy wil doen met ’n medium-grootte sportnutsvoertuig nie – Sportage het ’n antwoord vir jou vraag. Die reeks lyk nou só: Die reeks word gedek deur Kia se 5 jaar/onbeperkte km-waarborg en 5 jaar/90 000 km-diensplan. *Let wel: Die foto’s van die binneruim is die 1.6T GT-Line-spesifikasievlak.